L'Ajuntament aposta per la prevenció en matèria de Violència de Gènere dirigida als joves
19 de desembre de 2019

L'Ajuntament de l'Eliana realitza en els últims anys una clara aposta per la prevenció, com a eina essencial per a erradicar la Violència de Gènere en la nostra societat i amb especial atenció als més joves. Per això, dins del seu programa anual impulsat per la Regidoria d'Igualtat i Polítiques Socials, s'han impartit un total de 30 tallers dins de l'aula en aquest primer trimestre de curs. Amb aquestes activitats es pretén arribar a tot l'alumnat de secundària, batxiller i cicles formatius i com a novetat d'enguany, també a 6é de primària. En total, aquesta acció ha arribat a 1.132 alumnes dels diferents centres educatius del municipi.

Els continguts d'aquests tallers posen l'accent en la necessitat de l'empatia i el respecte en les nostres relacions, incidir en la necessitat de no normalitzar accions de violència, la reificació dels cossos de les dones en els mitjans de comunicació i en les lletres de cançons de moda, així com donar a conéixer els diferents recursos que existeixen en el nostre municipi.

A més per a reforçar aquest treball, es realitzaran altres activitats obertes a grans grups, com el teatre-fòrum per al primer trimestre, l'escape room per al segon i una obra de teatre per al tercer. Totes elles amb la temàtica de violència de gènere adaptada als diferents grups d'edat.

Aquest programa està coordinat per la psicòloga de Serveis Socials i membre de l'Equip Municipal contra la Violència, Inma del Bany, les educadores de Serveis Socials, Rosa Cuartero i María Salvador i també compta amb el suport tècnic de la resta de membres de l'Equip Municipal contra la Violència.

Tal com ha explicat la regidora d'Igualtat, Concha Montaner, “continuarem impulsant en els successius trimestres aquests tallers, amb els quals esperem arribar a un total de 2.097 alumnes al final de curs”. “Des de l'Ajuntament existeix una aposta clara per treballar amb i des de la prevenció, com a eina que afavorisca el canvi necessari en consciències i actituds”, ha conclòs l'edil.